Diari Oficial de la Generalitat Valenciana


Sumari del DOGV 5123, del 27-10-2005 (2005/11131)

ORDE de 12 d'agost de 2005, de la Conselleria de Cultura, Educació i Esport, per la qual s'atribuïx la denominació específica de Victoria Kent al Centre de Formació de Persones Adultes núm.3 de Castelló de la Plana.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5123

Data del DOGV
:   27-10-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/11161


Data del document
:   12-08-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * Castelló de la Plana
    * centre d'ensenyament
    * ensenyament públic

ORDE de 12 d'agost de 2005, de la Conselleria de Cultura, Educació i Esport, per la qual s'atribuïx la denominació específica de Victoria Kent al Centre de Formació de Persones Adultes núm.3 de Castelló de la Plana. [2005/X11348]  
El claustre de professors del Centre de Formació de Persones Adultes núm.3 de Castelló de la Plana, en la sessió celebrada el 10 de novembre de 2004, i el Consell Escolar del centre, en sessió del dia 22 de novembre de 2004, va aprovar sol·licitar per al mencionat centre la denominació específica de Victoria Kent.  
La direcció de l'establiment penitenciari de Castelló de la Plana informa favorablement la nova denominació en data 14 de desembre de 2004.  
Disposa, a més, de l'informe favorable de la Inspecció Educativa de la Direcció Territorial de Cultura, Educació i Esport de Castelló, de data 14 de desembre de 2004.  
Victoria Kent Siano (Màlaga 1898 . Nova York 1987). Va ser la primera dona a obtindre el títol d'Advocat de Madrid, la primera advocada al món a actuar davant d'un Consell de Guerra, en el Tribunal Suprem de Guerra i Marina, i a aconseguir, a més, l'absolució del seu defés. Va exercir apassionadament el càrrec de directora general de Presons duent a terme la reforma del sistema penitenciari espanyol i dignificant el tracte dels presos i dels funcionaris de Presons: va eliminar cadenes, grillons i la resta de ferros; suprimí 115 presons de pobles i partits que no reunien condicions d'habitabilitat; establí la construcció i creació de 3 presons provincials, renovà la plantilla de les presons per mitjà de concursos públics, i prohibí el trasllat a peu dels presos a les presons. Va establir la llibertat condicional, va permetre la lectura de la premsa, la bústia de reclamacions, la llibertat de culte i de religió, el dret dels presos septuagenaris a demanar la llibertat condicional per bona conducta. Va construir, a més, la primera Presó Provincial de Dones, ja que aleshores eren recloses en convents, i va crear l'Institut d'Estudis Penals. L'elecció d'esta denominació per a este centre està basada, entre altres coses, en l'esperit humanitari, audaç i reformador d'esta gran persona.  
L'article 13 de la Llei Orgànica 8/1985, de 3 de juliol, reguladora del Dret a l'Educació, establix que tots els centres han de tindre una denominació específica.  
L'article 4.2 del Reglament Orgànic i Funcional de les Escoles d'Educació Infantil i dels Col·legis d'Educació Primària (Decret 233/1997, de 2 de setembre, DOGV de 08/09/1997), adaptable en la disposició addicional segona, als centres específics d'Educació de Persones Adultes, establix que als centres existents, el consell escolar podrà proposar a la citada Conselleria la denominació específica, amb un informe previ favorable del consell escolar municipal o, si no n'hi ha, del ple de l'ajuntament a què pertanyen.  
L'article 4.3 de tal Reglament establix que no hi podran haver al mateix municipi, centres amb idèntica denominació específica o que puga induir a error o confusió. El Registre de Centres Docents de la Comunitat Valenciana va certificar, el 13 de juny de 2005, que no figura inscrit cap centre en eixa localitat amb la dita denominació.  
En virtut d'això i fent ús de les facultats que em conferix l'article 35 de la Llei 5/1983, de 30 de desembre, de Govern Valencià,  
ORDENE  
Concedir la denominació específica de Victoria Kent al Centre de Formació de Persones Adultes núm.3 de Castelló de la Plana, codi 70859933.  
DISPOSICIÓ ADDICIONAL ÚNICA  
La dita disposició s'inscriurà en el Registre de Centres Docents de la Comunitat Valenciana.  
DISPOSICIONS FINALS  
Primera  
Esta orde produirà efectes des del dia de la seua publicació en el Diari Oficial de la Generalitat Valenciana.  
Segona  
Conforme al que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà presentar, potestativament, un recurs de reposició o bé plantejar directament recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició s'haurà d'interposar davant el conseller de Cultura, Educació i Esport en el termini d'un mes a comptar de l'endemà de la publicació.  
b) El recurs contenciós administratiu haurà d'interposar-se davant el Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació.  
València, 12 d'agost de 2005  
El conseller de Cultura, Educació i Esport,  
ALEJANDRO FONT DE MORA TURÓN